L'Ajuntament de Paterna obri el pont de Mas del Rosari al trànsit de vehicles i vianants
23/05/2023

# L'Ajuntament de Paterna obri el pont de Mas del Rosari al trànsit de vehicles i vianants

[![L'Ajuntament de Paterna obri el pont de Mas del Rosari al trànsit de vehicles i vianants](/images/noticias/2023/5/8821/8821_lg.jpg)](/images/noticias/2023/5/8821/8821_lg.jpg)

23.05.2023

*   El pont sobre la CV-31 que uneix el barri de Mas del Rosari-La Coma amb el Parc Científic i el barri de Bovalar, s'ha obert hui al trànsit després d'un complicat procés de tràmits administratius, burocràtics i judicials que s'ha estés durant dues dècades
*   La Tinenta Alcalde de Presidència, Eva Pérez, ha apuntat que “l'obertura d'aquesta infraestructura, les obres d'adequació de la qual ha executat subsidiàriament l'Ajuntament, millorarà considerablement la mobilitat i connectivitat entre els diferents nuclis urbans de la nostra ciutat”

L'Ajuntament de Paterna ha obert hui al trànsit de vehicles i de vianants el pont sobre la CV-31 que connecta el barri de Mas del Rosari-La Coma amb l'el Parc Científic de la Universitat de València i l'avinguda Tomás i Valenta del barri de Bovalar.

Així ho ha anunciat hui la Tinenta Alcalde de Presidència, Eva Pérez al mateix temps que ha remarcat que “s'ha tractat d'una obertura complexa, donada la quantitat de tràmits administratius, burocràtics i judicials que portava aparellada la infraestructura”.

En aquest sentit, Eva Pérez ha precisat que “gràcies al treball i a les intenses negociacions que hem dut a terme des de l'equip de govern socialista i l'àrea de sostenibilitat de l'Ajuntament, i a l'execució subsidiària de les obres d'adequació de la infraestructura, l'obertura al trànsit rodat i per als vianants del pont de Mas del Rosari és ja una realitat”.

“Aquesta actuació, unida a la resta de ponts i al vial que connecta amb l'Avinguda Tomás i Valenta, millorarà considerablement la mobilitat i accessibilitat dels veïns i veïnes, alhora que augmentem la connexió del barri de Bovalar amb resta de nuclis urbans de Paterna”, ha explicat Pérez.